സ്വിസ് താരം സ്റ്റാനിസ്ലാസ് വാവ്രിങ്ക ഫ്രഞ്ച് ഓപ്പൺ പുരുഷ വിഭാഗം ഫൈനലിലെത്തി . ലോക ഒന്നാം നമ്പർ താരം ബ്രിട്ടന്റെ ആൻഡി മറയെ പരാജയപ്പെടുത്തിയാണ് വാവ്രിങ്ക ഫൈനലിലെത്തിയത് . സ്കോർ - 6 - 7 ( 6/8 ) , 6 - 3,5 - 7,7 - 6 ( 7/3 ) , 6 - 1 . അഞ്ചു സെറ്റ് നീണ്ടുനിന്ന വാശിയേറിയ പോരാട്ടത്തിനൊടുവിലായിരുന്നു വാവ്രിങ്ക കലാശപ്പോരിന് യോഗ്യത നേടിയത് . മൽസരം നാലു മണിക്കൂറും 34 മിനിട്ടും നീണ്ടുനിന്നു . ഫ്രഞ്ച് ഓപ്പണിൽ 44 വർഷത്തിനിടെ ഫൈനലിന് യോഗ്യത നേടുന്ന ഏറ്റവും പ്രായംകൂടിയ താരമാണ് 32കാരനായ വാവ്രിങ്ക . ഞായറാഴ്ച നടക്കുന്ന ഫൈനലിന് ഇറങ്ങുമ്പോൾ നാലാമത്തെ ഗ്രാൻസ്ലാം കിരീടമായിരിക്കും വാവ്രിങ്ക ലക്ഷ്യമിടുന്നത് . നിലവിലെ യു എസ് ഓപ്പൺ ജേതാവ് കൂടിയാണ് വാവ്രിങ്ക . 2015ലെ ഫ്രഞ്ച് ഓപ്പൺ കിരീടവും വാവ്രിങ്കയ്ക്ക് ആയിരുന്നു . റാഫേൽ നദാൽ - ഡൊമിനിക് തീം സെമിഫൈനലിലെ വിജയിയെയാകും ഞായറാഴ്ച നടക്കുന്ന ഫൈനലിൽ വാവ്രിങ്ക നേരിടുക .